text: Cléomadès, si com vous di, 
   Sist souz l'arbre lès la fontaine. 
   De cele moult servir se paine 
   Que il aime de cuer entier. 
   Un petitet la fist mengier, 
   Et il avoeques li menga. 
   Cil mengiers moult li agrea 
   De cuer, et aussi fist il li 
   De cel mengier bien departi. 
   Les entremés à droit amours, 
   Amorous regart et douçours 
   Estoient, et plaisance aussi 
   Li entremés que je vous di. 
   Assez ont mengié et beü. 
   Moult Ior plot ce qu'il ont eü.
  